তাঁর অধীনে একাধিক গুরুত্বপূর্ণ বিভাগ রয়েছে। কিন্তু তাঁরই দেখা নেই। নারদ-কাণ্ডে তাঁর নাম জড়ানোর পর থেকেই কলকাতা পুরসভায় খোঁজ পাওয়া যাচ্ছে না ডেপুটি মেয়র ইকবাল আহমেদের। এতে পুরকর্তাদের একাংশ পড়েছেন বিপাকে। কারণ, তাঁরা বুঝতে পারছেন না যে, দফতরের কাজকর্ম সং‌ক্রান্ত ফাইলগুলি কাকে দেখাবেন। 
তবে রবিবার অবশ্য ইকবালের সঙ্গে যোগাযোগ করা গিয়েছে। পুরসভায় অনুপস্থিতির কারণ ব্যাখ্যা করে তিনি ‘এবেলা’কে বলেন, ‘‘খানাকুলে প্রচারে রয়েছি। তাই যেতে পারছি না। সোমবার গিয়ে সব ফাইলে সই করে দেব।’’
প্রসঙ্গত, ‘নারদনিউজ ডটকমে’র সিইও ম্যাথু স্যামুয়েল দাবি করেছিলেন, ইকবালই তাঁকে তৃণমূলের নেতাদের কাছে নিয়ে গিয়েছিলেন। যদিও ভিডিও’র সত্যতা এখনও যাচাই করা যায়নি। কিন্তু ঘুষ-কাণ্ড প্রকাশ্যে আসার পরে তৃণমূলের অভ্যন্তরেই আলোচনা হয়েছিল যে, দলের অন্দরের কেউই গোপন ক্যামেরাকে শীর্ষস্থানীয় নেতাদের অন্দরমহলে পৌঁছে দিয়েছিলেন। শেষে ম্যাথুই সব জল্পনায় জল ঢেলে ইকবালের নামটি বলে দেন। পুরকর্তাদের একাংশ জানাচ্ছেন, ওই ঘটনার পর থেকেই পুরসভায় আসছেন না ইকবাল। তাঁর নাম প্রকাশ্যে আসার পরে এর আগে এ বিষয়ে জানার জন্য তাঁর সঙ্গে একাধিকবার যোগাযোগ করার চেষ্টা করা হলেও কখনও ফোনে তাঁকে পাওয়া যায়নি। কখনও আবার তাঁর অনুগামীদের কেউ ফোন তুলে বলেছেন, ‘‘দাদা এখন ব্যস্ত রয়েছেন।’’ 
ডেপুটি মেয়র ইকবালের অধীনে জাহাজে জল সরবরাহ, বিনোদন কর, কমিউনিটি হল-সহ একাধিক বিভাগ রয়েছে। প্রতিনিয়তই পরিষেবা সংক্রান্ত বিভিন্ন সিদ্ধান্ত নিতে হচ্ছে বিভাগের আধিকারিকদের। রুটিন কাজ সংক্রান্ত সিদ্ধান্ত তাঁরা নিজেরা নিলেও গুরুত্বপূর্ণ সিদ্ধান্তের ক্ষেত্রে স্বাভাবিকভাবেই ডেপুটি মেয়রের অনুমোদন প্রয়োজন। তাঁর অধীনস্থ বিভাগের এক পুর আধিকারিকের কথায়, ‘‘কিছুদিন হল দেখছি না। পুরসভার কাজের কারণে তাঁর (ইকবাল) মতামতও প্রয়োজন হয়। তবে এর পিছনে অন্য কোনও কারণ রয়েছে কি না, তা বলতে পারব না।’’
প্রসঙ্গত, ইকবালের অধীনেই পুরসভার কমিউনিটি হলগুলি কারা ভাড়া নিচ্ছেন, সে সম্পর্কে ‘নজরদারি’ চালাতে প্রথমবার পুরসভায় একটি কমিটি তৈরি করা হয়েছে। পুর আধিকারিকদের একাংশের বক্তব্য, আসলে তথ্য সংগ্রহের নামে ‘নজরদারি’ চালানো হচ্ছে ওই কমিটির মাধ্যমে। বিরোধীরা সেগুলি ভাড়া নিচ্ছে কি না, তা দেখার জন্য। নারদ-কাণ্ডের পরে পুরকর্তাদের একাংশ রসিকতা করে বলছেন, যাঁর নেতৃত্বে কমিউনিটি হলের উপরে ‘নজরদারি’ চালায় পুরসভা, তিনি নিজেই যে গোপন ক্যামেরা-কাণ্ডের ‘অনুঘটক’ হয়ে উঠবেন, তা ঘুণাক্ষরেও ভাবা যায়নি। (ভিডিও’র সত্যতা ‘এবেলা’ যাচাই করেনি।)